આમ, અભ્યાસ માટે વિશેષ કાંઈપણ સુવિધાઓ ન હોવા છતાં સરોજકુમારીજીએ જે શૈક્ષણિક સિદ્ધિઓ મેળવી છે તે કાબિલે તારીફ છે. આઈપીએસ ક્લીયર કર્યા બાદ એની ટ્રેનિંગ પણ એટલી જ મુશ્કેલ અને શારીરિક-માનસિક ક્ષમતાની પરીક્ષણ કરનારી હોય છે. મસૂરી અને હૈદરાબાદમાં તેમણે આ કસોટી પણ સફળતાપૂર્વક પૂર્ણ કરી. 2011માં ગુજરાત કેડરમાંથી આઈપીએસ ઓફિસર થયેલ સરોજકુમારીનું પ્રથમ પોસ્ટિંગ વલસાડમાં થયું. અહીં ટ્રેનિંગ સંપન્ન થયા બાદ સુરત રૂરલ ડિવિઝનમાં એએસપી તરીકે તેમની નિમણૂક થઈ. સુરતમાં સફળતાપૂર્વક કાર્ય કર્યા બાદ બોટાદમાં તેમની એસપી તરીકે ટ્રાન્સફર થઈ. બોટાદમાં તેમણે સેક્સ્યુલ મહિલા વર્કરની સમસ્યાઓને જાણી અને તેના નિરાકરણ માટે ‘ઉજાસ’ અભિયાન અંતર્ગત ઉત્તમ પ્રયાસ કર્યા. અહીં તેઓએ મહિલાઓને સ્વાવલંબનનાં પાઠ શીખવ્યા, સમાજની મુખ્ય ધારામાં લાવ્યા, રોજગારી અપાવી તો હપ્તા ઉઘરાવનાર ઘણા ગુંડા તત્ત્વોને સીધા કરી કડક અધિકારીની છાપ પણ ઊભી કરી. હાલ તેઓ ક્રાઈમ બ્રાન્ચ, વડોદરામાં ડીસીપી તરીકે હોદ્દો સંભાળે છે.